tartuNLP/wikipedia-smugri-20251201 huggingface dataset:
Hepolan koulu (Kemi)

Hepolan koulu on Hepolan kaupunginosassa Kemissä sijaitseva peruskoulu. Koulu on yksi kuudesta Kemin kaupungin peruskoulusta.
Hepolan koulussa oli hieman alle 500 oppilasta vuonna 2018. Hepolan Koulussa järjestettiin olympialaisten kunniaksi Talviolympialaiset vuonna 2008. Olympialaiset järjestettiin myös vuonna 2009. Koulun rehtorina toimii Anna-Maija Leinonen. Koulu sijaitsee Hepolan keskellä.
Hepolan koulussa on vuosiluokkia ensimmäisestä yhdeksänteen, ja lisäksi muutama erityisluokka. Koulun tiloissa on myös esikoulu sekä päiväkoti. Koulun vieressä on myös urheilukenttä johon tehtiin 2020 juoksu- sekä pituushyppyradat ja kuulantyöntö mahdollisuus. 
Kemin Kaupungin kouluverkkoselvityksen lopputulemana Hepolan koulua esitetään lakkautettavaksi vuoteen 2028 mennessä. Kemissä jatkaisi 2 yläkoulua Syväkankaalla ja keskustassa, sekä viisi alakoulua.
Romsdalen

Romsdalen on Norjan Møre ja Romsdalin ja Opplandin läänien alueella sijaitseva laakso.
Maantiede.
Laakson pohjoinen pää sijaitsee lähellä Åndalsnesin kaupunkia Rauman kunnassa ja eteläinen pää Lesjaskogsvatnet-järven luona Lesjan kunnassa, jonka jälkeen se yhdistyy Lordalenin laaksoon.
Laakson pohjoispäässä sijaitsee Euroopan korkein, noin 1 100 -metrinen, pystysuora kallionseinämä Trollveggen. Merenpinnan tasosta korkein Trollveggeniin yhteydessä oleva huippu on 1 788 metriä korkea Store Trolltind. Seinämää vastapäätä sijaitsee 1 550 metriä korkea Romsdalshornet, joka silmiinpistävän profiilinsa vuoksi on myös varsin tunnistettava maamerkki laaksoa lähestyttäessä. Huippujen ja laakson pohjan väliset korkeuserot ovat varsin suuria, sillä laakson pohja ei ole merkittävästi merenpinnan tasoa korkeammalla.
Liikenne.
Åndalsnesiin johtava Rauman rautatie (Raumabanen) kulkee laakson läpi ja ylittää välillä laakson pohjalla virtaavan Raumajoen pitkin 79 metriä korkeaa Kylling bru -rautatiesiltaa, joka on Norjan toiseksi korkein kivinen kaarisilta. Laakson läpi kulkee myös Eurooppatie 136.
Ruohosirkkulit

Ruohosirkkulit ("Aimophila") on sirkkulien (Passerellidae) heimoon kuuluva lintusuku.
Ruohosirkkuleista pääosa elää Meksikossa, joitakin lajeja myös Yhdysvalloissa ja Keski- ja Etelä-Amerikassa. Ne ovat vaatimattoman värisiä, varpusen oloisia pikkulintuja, joilla on siemensyöjän kartiomainen nokka. Ne piileskelevät aluskasvillisuuden ja pensaikon suojissa ja ilmaisevat itsensä tunnusomaisilla äänillään. Niiden ravintona ovat siemenet ja pienet selkärangattomat.
Ruohosirkkuleita on 3 lajia:
Olav Lundanes

Olav Lundanes (s. 11. marraskuuta 1987) on norjalainen suunnistaja.
Teneron nuorten MM-kilpailuissa 2005 Lundanes voitti kultaa pitkältä matkalta ja viestistä. Seuraavana vuonna Druskininkain nuorten MM-kilpailuissa hän voitti hopeaa pitkältä matkalta sekä pronssia keskimatkalta ja viestistä. Mitalisijojen lisäksi hän oli sprintissä 11. Dubbon MM-kilpailuissa 2007 hän voitti keskimatkan ja pitkän matkan maailmanmestaruudet sekä MM-hopeaa sprintistä ja viestistä. Samana vuonna hän osallistui myös aikuisten MM-kilpailuihin Kiovassa sijoittuen sprintissä 36:nneksi. Miskolcin MM-kilpailuissa 2009 hän sijoittui neljänneksi sprintissä ja seitsemänneksi pitkällä matkalla. Primorskon EM-kilpailuissa 2010 hän voitti viestipronssia. Samana vuonna Trondheimissä hän saavutti hopeaa viestissä yhdessä Carl Waaler Kaasin ja Audun Weltzienin kanssa ja voitti pitkällä matkalla ensimmäisen kahdeksasta maailmanmestaruudestaan. Lundanes on siitä lähtien ollut mitaleilla kaikissa maailmanmestaruuskisoissa lukuun ottamatta vuotta 2013, jolloin hän jätti Suomen MM-kilpailut väliin. Vuoden 2019 MM-kilpailuissa Lundanes voitti neljännen peräkkäisen pitkän matkan maailmanmestaruutensa ja vielä keskimatkan.
Seuratasolla Lundanes on ollut voittamassa Jukolan viestiä Halden SK:n riveissä vuosina 2010 ja 2011. Nyt hän edustaa Paimion Rastia.
Simon Ter-Petrosjan

Simon Aršakovitš Ter-Petrosjan (lempinimi Kamo; 27. toukokuuta 1882 Gori – 14. heinäkuuta 1922 Tbilisi, Georgian SNT) oli georgialainen vallankumouksellinen bolševikki ja pankkiryöstäjä, joka oli yhteistyössä Josif Stalinin kanssa. Hänet tunnetaan varsinkin vuoden 1907 Tbilisin pankkiryöstön toteutuksesta. Ter-Petrosjan oli syntynyt ja vaikutti Georgiassa, mutta etniseltä taustaltaan hän oli armenialainen.
Ter-Petrosjanin kutsumanimen mukaan on nimetty siviilimerenkulkuun siirretty alus "Kamo", joka oli alun perin rakennettu Englannissa lastihöyrylaivaksi ja saanut nimen Peruviana. Gawarin kaupunki oli neuvostoaikana hänen kunniakseen nimellä "Kamo", jonka nimen Stalin oli hänelle antanut.
Suren Erzinkjan kirjoitti hänestä salanimellä ”H. Lorelli” Helsingissä 1934 julkaistun kirjan "Kamo – tsaarivallan vihollinen" (Gummerus, 1934).
Metal Mammoth

Metal Mammoth on yhdysvaltalainen sarjakuvakustantamo, joka kustantaa Heavy Metal -sarjakuvaleht. Yhtiön toimipaikka sijaitsee Rockville Centressä New Yorkissa.
Seututie 749

Seututie 749 on Perämeren rannikolla Uudestakaarlepyystä Pietarsaareen ja Luodon saariston läpi Kokkolaan kulkeva seututie. Tien pituus on 69 kilometriä. Varsinkin tien saaristo-osuudesta välillä Pietarsaari–Kokkola käytetään nimitystä Seitsemän sillan (saaristo)tie – Sju broars väg.
Seututie 749 palvelee Pietarsaaren seutukunnan sisäistä liikennettä sekä liittää alueen asutuskeskuksia valtatieverkkoon. Pietarsaaressa tie on kaupungin eteläinen ohikulkutie. Kokkolassa tie on yksi kaupungin valtaväylä ja pohjoinen ohikulkutie.
Reitti.
Tien seitsemän siltaa järjestyksessä Pietarsaaresta Kokkolaan ovat:
Liikennemäärät.
Tien liikennemäärät vaihtelevat. Suurimmat liikennemäärät ovat Kokkolan ja Pietarsaaren keskustojen ympäristössä. Vuonna 2022 koko tien keskimääräinen vuorokausiliikenne (KVL) oli 1 500–8 100 ajoneuvoa vuorokaudessa. Kokkolassa Pohjoisväylällä liikennemäärät olivat 4 100–8 100 ajoneuvoa vuorokaudessa. Kokkolan ja Pietarsaaren välillä liikennemäärät olivat 2 900–5 500 ajoneuvoa vuorokaudessa ja Pietarsaaren ja Uudenkaarlepyyn välillä 1 500–3 400 ajoneuvoa vuorokaudessa.
Vihkiristi

Vihkiristi on ristimaalaus keskiajalla rakennetuissa kirkoissa. Kun piispa vihki kirkon, hän teki kirkon seiniin pyhitettyyn öljyyn kastetulla peukalolla 12 ristinmerkkiä. Niitä tuli molempiin sivuseiniin neljä ja päätyseiniin kaksi. Myöhemmin niihin maalattiin ympyrän sisälle nelisakarainen vihkiristi. Vihkiristit ovat kahdentoista apostolin symboleja. Pienissä kappeleissa on ollut neljä vihkiristiä kuvaamassa neljää evankelistaa.
Lohjan Pyhän Laurin kirkossa ja Turussa Maarian kirkossa on säilynyt kaikki 12 vihkiristiä.
Varzuga

Varzuga (ven. "Варзуга") on noin 350 asukkaan kylä Kuolan niemimaan eteläosassa Luoteis-Venäjällä. Varzugan kylä on Varzugan maalaiskunnan keskus; kunta kattaa Murmanskin alueen Turjan piirin itäisen puoliskon. Koko maalaiskunnassa asui 729 henkeä (2010 väestönlaskenta).
Varzugan kylä ("selo") sijaitsee lähellä Vienanmeren rantaa pari sataa kilometriä pitkän Varzugajoen rannalla. Pääelinkeino on kalastus, josta huolehtii kylän väki "Kommunismin oraat" (ven. "Взходы коммунизма") -nimisen osuuskunnan osakkaana. Kalastusta harjoitetaan sekä merellä että joella. Lisäksi kylässä on hotelli, jossa majoitetaan lähinnä lohenpyynnistä kiinnostuneita turisteja, joita kuljetetaan helikopterein joen yläjuoksulle. Ainoa tie Varzugaan kulkee Umban kautta.
Asiakirjojen mukaan Varzuga on ollut karjalainen pogosta eli pitäjä jo vuonna 1419. Kylässä on 1400-luvulla rakennettu puukirkko, jota on verrattu jopa Kižin rakennuksiin. Kylää asuttavat lähinnä venäjänkieliset pomortsit, jotka ovat asettuneet alueelle satoja vuosia sitten ilman merkittävämpiä ristiriitoja nykyään vähälukuisten karjalaisten tai turjansaamelaisten kanssa.
Varzugassa on generaattorilla toimiva sähköntuotanto, peruskoulu ja kauppoja ja kioskeja.
House of Yahweh

House of Yahweh on yhdysvaltalainen lahko. Se opettaa Yahshuan veren puhdistavan uskovat synnistä, mutta edellyttää myös Mooseksen lain noudattamista jopa siinä määrin, että sen katsotaan tuovan pelastuksen. Nimi Jeesus ei liikkeen opetuksen mukaan ole oikea, vaan muotoa Yahshua on käytettävä. Sapattina vietetään lauantaita. Liike kiistää kolminaisuusopin ja Yahweh ja Yahshua nähdään erillisinä olentoina.
Liikkeen johdossa toimii Yisrayl Hawkins (alun perin "Buffalo" Bill Hawkins). Lahko on saanut julkisuutta muun muassa moniavioisuuden ja jäsentensä tekemien rikosten johdosta. Myös Yisrayl Hawkins on ollut epäiltynä rikoksista, jotka liittyivät lapsityövoiman käyttöön ja moniavioisuuteen. Hänellä on väitetty olevan yli kolmekymmentä vaimoa.
Monet lahkon jäsenet ovat ottaneet käyttöön sukunimen Hawkins ja alkaneet käyttää etunimistään epätavallisia kirjoitusasuja, joihin yleensä sisältyy ainakin yksi y-kirjain.
Yisrayl Hawkins perusti lahkon vuonna 1980 lähdettyään veljensä Jacob Hawkinsin samannimisestä lahkosta, jonka toiminta sitten loppui johtajansa kuoltua. Nykyisen lahkon pääpaikka on Teksasin Abilene. Liikkeen on povattu voivan kehittyä tuhoisaksi kultiksi. Sen parista on noussut profetioita, joissa on ennustettu muun muassa ydinsotaa.
Yisrayl Hawkins johtaa liikettä autoritaarisesti. Hän esiintyy lopun aikojen profeettana, josta puhutaan Raamatussa. Muita kirkkoja pidetään saatanallisena eksytyksenä, ja House of Yahweh -liikkeen jättävän katsotaan hylkäävän Jumalan ja oman pelastuksensa.
Bryggman-instituutti

Bryggman-instituutti aloitti toimintansa Turussa 2011. Instituutti synnyttää Turun seudulle arkkitehtuurin ja rakentamisen tutkimuksen luovan keskuksen. Varsinais-Suomen liitto myönsi instituutin perustamisen valmisteluun maakunnan kehittämisrahaa keväällä 2009. Bryggman-instituuttia ylläpitämään on perustettu säätiö.
Bryggman-instituutin keskeisimmät tehtäväalueet ovat arkkitehti Erik Bryggmanin ja sisustusarkkitehti Carin Bryggmanin humaanin arkkitehtuuriperinnön vaaliminen ja Bryggman-tietopankin ylläpitö, arkkitehtuurikasvatuksen kehittäminen sekä alan tutkimuksen edistäminen. Instituutti on harkinnut myös Erik Bryggmanin kalusteiden uustuotannon käynnistämistä.
Peter Radford

Peter Frank Radford (s. 20. syyskuuta 1939 Walsall) on brittiläinen pikajuoksija, joka saavutti arvokisamitaleja ja ennätyksiä 100 ja 200 metrin matkoilla.
Rooman olympialaisissa 1960 Radford saavutti pronssia niin 100 metrillä kuin 4 × 100 metrin viestissäkin.
Euroopan-mestaruuskilpailuissa 1958 Tukholmassa Radford sai hopeaa 4 × 100 metrin juoksussa ja pronssia 100 metrillä.
Kesällä 1960 Radford juoksi 200 metrin maailmanennätykseksi 20,5 sekuntia.
Ed Walker

Ed Walker (23. huhtikuuta 1932 Forrest, Illinois – 26. lokakuuta 2015) oli yhdysvaltalainen radiotoimittaja. Walker juonsi washingtonilaisella WAMU-FM-radioasemalla "The Big Broadcast" -ohjelmaa, jossa esitettiin vanhoja ohjelmia 1930–1950-luvuilta. Walkerin aikaisempi WMAL–AM-aseman esittämä "Play it Again, Ed" oli eräs kuunnelluimpia ohjelmia Washingtonissa kautta aikain. Ed Walker nimettiin Radio Hall of Fameen vuonna 2009.
Brittney Reese

Brittney Reese (s. 9. syyskuuta 1986 Gulfport, Mississippi, Yhdysvallat) on yhdysvaltalainen pituushyppääjä. Hän on voittanut olympiakultaa sekä ulkoradoilla neljä ja sisäradoilla kolme maailmanmestaruutta.
Reese valmistui Gulfportin high schoolista 2004. Hän sai yleisurheilusaavutuksistaan Mississippi’s 2004 Gatorade Player of the Year -palkinnon. Tämän jälkeen hän opiskeli Gulf Coast Community Collegessa, lopetti kahdeksi vuodeksi yleisurheilun ja pelasi sen sijaan koripalloa. Vuonna 2007 hän aloitti yleisurheilun uudelleen.
Reese voitti NCAA:n pituushyppymestaruuden 2007 tuloksella 650 cm. Yhdysvaltojen mestaruuskilpailuissa hän oli toinen ja Osakan MM-kilpailuissa kahdeksas. Vuonna 2008 hän voitti sekä Yhdysvaltojen että NCAA:n mestaruuden ja sijoittui Pekingin olympialaisissa viidenneksi tuloksella 676.
Reese voitti vuonna 2009 Yhdysvaltojen mestaruuden sekä hallissa että ulkoradoilla. Berliinin MM-kilpailuissa hän voitti kultaa silloisella ennätyksellään 710. Saman vuoden hän voitti tuloksella 708. Dohan sisäratojen MM-kilpailuissa 2010 hän voitti kultaa tuloksella 670. Hän voitti samana vuonna myös Yhdysvaltojen mestaruuden sisäradoilla tuloksella 689. Hän voitti 2010 myös kotimaansa ulkoratamestaruuden.
Reese voitti 2011 Yhdysvaltojen-mestaruuden Eugenessa silloisella ennätyksellään 719. Hän voitti samana vuonna maailmanmestaruuden Daegussa tuloksella 682. Istanbulin sisäratojen MM-kilpailuissa 2012 Reese voitti maailmanmestaruuden tuloksella 723. Tulos oli Yhdysvaltain ennätys ja kautta aikain kolmanneksi pisin hyppy sisäradoilla. Myöhemmin samana vuonna hän voitti Yhdysvaltojen olympiakarsinnat tuloksella 715. Lontoon olympialaisissa hän voitti kultaa toisen kierroksen hypyllään 712.
Reese voitti kolmannen peräkkäisen maailmanmestaruutensa Moskovassa 2013 toisen kierroksen hypyllään 701. Hän oli selviytynyt viimeisenä hyppääjänä karsinnasta loppukilpailuun. Hän voitti Yhdysvaltojen ulkoratamestaruuden 2014. Pekingin MM-kilpailuissa 2015 Reese karsiutui loppukilpailusta. Hän voitti kotimaansa hallimestaruuden 2016. Portlandin sisäratojen MM-kilpailuissa 2016 hän voitti maailmanmestaruuden tuloksella 722 cm.
Reese voitti neljännen kerran pituushypyn ulkoratojen maailmanmestaruuden Lontoossa 2017 kolmannen kierroksen hypyllään 702. Hän voitti kotimaansa sisäratamestaruuden 2018 ja sai samana talvena hopeaa Birminghamin MM-hallikilpailuissa 2018 tuloksella 689.
Reese hyppäsi ennätyksensä 731 cm voittaessaan Yhdysvaltain olympiakarsinnan 2. heinäkuuta 2016 Eugenessa. Hän saavutti olympiahopeaa Rio de Janeirossa 2016 tuloksella 715. Hän voitti Yhdysvaltojen ulkoratamestaruuden 2019, mutta karsiutui loppukilpailusta Dohan MM-kilpailuissa. Hän voitti Yhdysvaltojen olympiakarsinnan 2021. Vuodelle 2021 siirretyissä Tokion olympialaisissa hän saavutti hopeaa tuloksella 697.
Harry Kalas

Harry Kalas (26. maaliskuuta 1936 Chicago, Illinois – 13. huhtikuuta 2009 Washington DC) oli yhdysvaltalainen urheiluselostaja. Hän tuli tunnetuksi erityisesti MLB-seura Philadelphia Philliesien otteluiden selostajana. Baseball-selostajana Kalas ehti toimia 44 vuoden ajan, joista 39 vuotta hän selosti Philliesin otteluita.
Kalas kuoli sairauskohtaukseen 73 vuoden ikäisenä valmistautuessaan otteluselostukseen. Hänet nimettiin postuumisti Radio Hall of Fameen vuonna 2009. Baseball Hall of Fameen hänet oli nimetty vuonna 2002.
Mestarien liigan kauden 2009–2010 lohkovaihe

Jalkapallon Mestarien liigan kauden 2009–2010 lohkovaiheen ottelut alkoivat 15. syyskuuta ja loppuivat 9. joulukuuta 2009.
Lohkot.
Joukkueet jaetaan kahdeksaan neljän joukkueen lohkoon, joissa lohkojen joukkueet pelaavat toisiaan vastaan koti- ja vierasottelun. Jokaisen lohkon kaksi parasta pääsevät pudotuspelien neljännesvälieriin. Lohkon kolmanneksi sijoittuvat pääsevät UEFA Europa Leaguen kauden 2009–2010 ensimmäiselle pudotuspelikierrokselle ja neljänneksi sijoittuvat putoavat pois.
Jos lohkoissa päädytään tasapisteisiin, lohkosijoitukset ratkaistaan seuraavasti:
Open University

The Open University (yleisemmin Open University mutta virallisesti "the" kuuluu nimeen) on Yhdistyneen kuningaskunnan hallituksen perustama ja rahoittama yliopisto jossa opetus toteutetaan pääosin etäopiskeluna. Yliopistossa voi suorittaa alemman ja ylemmän korkeakoulututkinnon tai erillisiä kursseja, jotka eivät johda varsinaiseen tutkintoon.
Open Universityssä on noin 150 000 opiskelijaa ja yli 30 000 jatko-opiskelijaa, mikä tekee siitä yhden maailman suurimmista yliopistoista. Opiskelijoista 25 000 asuu Britannian ulkopuolella.
Ranskankerma

Ranskankerma eli crème fraîche on hapankermatuote, joka valmistetaan kermasta hapattamalla. Nimensä mukaisesti sitä on perinteisesti käytetty varsinkin Ranskassa.
Ominaisuudet ruoanlaitossa.
Ranskankerma maistuu kirpeän happamalta ja sen rakenne on suhteellisen sakea. Koska ranskankerma kestää huonosti kuumennusta, sitä tulisi lisätä ruokaan vasta valmistuksen loppuvaiheesta. Se sopii myös monipuolisesti leivontaan. Keitoista se tekee täyteläisen makuisia.
Ravintoarvot.
Ranskankerman ravintoarvot sataa grammaa kohden ovat seuraavat:
Aku Vuorelainen

Yrjö Aukusti Vuorelainen, kirjailijanimi Aku Vuorelainen (sukunimi vuoteen 1908 "Pulkkinen"; 3. toukokuuta 1885 Parikkala – 9. maaliskuuta 1935 Käkisalmi) oli suomalainen päätoimittaja ja näytelmäkirjailija. Hän käytti myös nimimerkkejä "A. W-n" ja "Jyrki".
Vuorelaisen vanhemmat olivat maanviljelijä Heikki Pulkkinen ja Leena Saukkonen. Hän teki aluksi töitä kotitilallaan mutta alkoi sitten kirjoittaa Viipurin ja Savonlinnan lehtiin sekä laatia kaunokirjallisia tekstejä viikkolehtiin. Vuorelainen toimi Parikkalan Sanomat-paikallislehden toimittajana 1908–1909, Keski-Savo-lehden toimitussihteerinä 1909–1911 ja Käkisalmen Sanomat-lehden päätoimittajana vuodesta 1913. Hän oli "Kaakkois-Karjalan kirjapaino Oy":n toimitusjohtajana 1917–1919 ja uudelleen vuodesta 1920 alkaen. Vuorelainen oli vastaavana toimittajana Parikkalan Sanomat-lehdessä vuodesta 1908, Jaakkiman Sanomat-lehdessä vuodesta 1911, Räisälän Sanomat-lehdessä vuodesta 1925 ja Keski-Vuoksi-lehdessä vuodesta 1925. Suomen sisällissodan aikana Vuorelainen toimitti Antreassa ilmestynyttä Karjalan Armeijakunnan Tiedonantoja-rintamalehteä. Hän oli perustamassa Itä-Suomen Sanomalehden Kustantajain Liittoa ja Itä-Suomen Sanomalehtimiesyhdistystä.
José Miguel Agrelot

José Miguel Agrelot oik. Giusseppe Michel Agrelot (21. huhtikuuta 1927 – 28. tammikuuta 2004 San Juan) oli puertoricolainen koomikko, lempinimeltään Don Cholito luomansa hahmon mukaan. Agrelot teki "Su alegre despertar" -radio-ohjelmaa 55 vuoden ajan, jolla hän pääsi Guinnessin ennätysten kirjaan pisimpään samaa ohjelmaa juontaneena henkilönä. Hän esiintyi myös televisiossa 1950-luvulta alkaen.
Agrelotin kuoltua 2004 Puerto Ricoon julistettiin kolmen päivän suruaika. Hänet nimettiin postuumisti Radio Hall of Fameen vuonna 2009.
Rusettikampela

Rusettikampela ("Bothus ocellatus") on pienikokoinen Atlantin länsiosissa elävä kampelalaji.
Se kasvaa 18 senttimetrin mittaiseksi. Pohjaväri vaihtelee harmahtavasta vaaleanruskeaan. Pintaa kirjovat epämääräiset vaaleat, tummareunaiset läikät tai rusetit. 
Rusettikampela elää meriruohon tai korallisoran joukossa yleensä lähellä riuttoja, matalista rantavesistä aina 110 metrin syvyyteen. Se pysyy pääosan ajasta paikoillaan pohjassa ja liikkuu vain säikähtäessään. Kalan toukat ovat läpinäkyviä, uivat vapaasti ja hakeutuvat kohti valoja. Ravinnosta noin kolmannes on kaloja, kaksi kolmannesta erilaisia pieniä äyriäisiä.
Just a Pretty Face?

Just a Pretty Face? on Anna Abreun 21. lokakuuta 2009 julkaistu kolmas studioalbumi. Albumin tuottajina toimivat Rauli Eskolin, Patric Sarin, Street Kobra, Ercola ja MGI.
"Just a Pretty Face?" nousi julkaisuviikollaan Suomen virallisen albumilistan kolmanneksi (44/2009). Parhaimmillaan albumi oli listan toisena (50–51/2009). Yhteensä levy oli albumilistalla 26 viikkoa ja myöhemmin vielä kaksi viikkoa mid-price listalla. Albumia myytiin julkaisupäivänään yli 23 000 kappaletta, mikä oikeutti kultalevyyn. Vielä julkaisuvuonnaan albumi ylitti platinalevyrajan. Yhteensä albumia on myyty yli 33 200 kappaletta.
Albumi julkaistiin Isossa-Britanniassa keväällä 2010.
Singlet.
Albumin ensimmäinen single, "Music Everywhere", sai ensisoittonsa radiossa The Voicen taajuudella 5. elokuuta 2009. Digitaalisesti single julkaistiin 10. elokuuta 2009 ja fyysisesti kahta päivää myöhemmin, 12. elokuuta. "Music Everywhere" menestyi hyvin niin myyntilistoilla kuin radiossakin. Single- ja latauslistalla se kävi top-10:ssä ja parhaimmillaan se oli radioiden neljänneksi soitetuin kappale. 
Albumin toisena single, "Impatient", julkaistiin 9. marraskuuta 2009. Single ei noussut lainkaan myyntilistoille ja sen parhaaksi radiolistasijoitukseksi jäi 21. sija. Joulukuussa 2009 kappaleesta julkaistiin Mikko Harman ohjaama musiikkivideo, jolla Abreu esittää mustasukkaista, vakoilevaa ex-tyttöystävää, joka murtautuu ex-poikaystävänsä ja tämän nykyisen tyttöystävän kerrostalohuoneistoon.
Helmikuussa 2010 albumilta julkaistiin vielä kolmas single, kappaleesta "Slam". Single ei noussut lainkaan myynti- tai radiolistoille.
Escaldes-Engordany

Escaldes-Endorgany on yksi Andorran seitsemästä kunnasta ja sen pääkylä. Kunta sijaitsee maan kaakkoisosassa. Kunnan pinta-ala on 32 neliökilometriä ja asukasluku oli 14 271 vuoden 2017 arvioissa.
Ilmasto.
Escaldesin kylässä on Köppenin ilmastoluokituksen mukaan lauhkea meri-ilmasto. Vuoden keskilämpötila on noin 9 °C ja keskimääräinen sademäärä 933 millimetriä. Heinäkuu on lämpimin kuukausi. Silloin vuorokauden keskilämpötila on noin 18 °C. Viilein kuukausi on tammikuu, jolloin keskilämpötila on noin 2 °C. Sateisin kuukausi on toukokuu, jolloin sataa keskimäärin noin 110 millimetriä. Tammikuu puolestaan on kuivin kuukausi. Silloin keskimääräinen sadanta on 55 millimetriä.
Politiikka.
Escaldes-Engordanyn kunnassa toimii oma paikallishallinto (Comú), jolla on suhteellisen laajat valtaoikeudet luonnonvarojen käytöstä päättämisestä aluesuunnitteluun ja julkisten palveluiden järjestämiseen. Hallinnon jäsenet valitaan neljän vuoden välein vaaleilla, ja eniten ääniä saanut puolue saa puolet paikoista. Loput paikat jaetaan saatujen äänien mukaan eniten ääniä saanut puolue mukaan lukien. Suurimmalla puolueella on näin ollen aina enemmistö hallinnossa.
Sakari Ruotsalo

Sakari Aleksander Ruotsalo (ent. Burman, 17. toukokuuta 1869 Raahe – 8. marraskuuta 1935 Raahe) oli suomalainen oppikoulun opettaja ja näytelmäkirjailija. 
Ruotsalon vanhemmat olivat merimies Karl Fredrik Burman ja Maria Sofia Sipelius. Hän pääsi ylioppilaaksi 1889 Oulun yksityislyseosta ja valmistui Helsingin yliopistosta filosofian kandidaatiksi 1894 ja filosofian maisteriksi 1897.
Ruotsalo oli 1896–1905 Rauman yhteislyseossa ja Rauman merikoulussa suomen- ja latinankielen sekä historian ja maantiedon opettajana. Tämän jälkeen hän hoiti Mikkelin lyseon latinan- ja suomenkielen v.t. kollegan virkaa 1905–1908, ja sen jälkeen vakinaisena samanlaista tointa Porin ja sitten Jyväskylän lyseossa vuodesta 1908 alkaen. Myöhemmin Ruotsalo oli Nurmeksen yhteiskoulussa ja viimeksi Raudaskylän keskikoulussa ja lukiossa suomenkielen lehtorina. Ruotsalo kirjoitti pieniä huvinäytelmiä ja ohjasi myös Raumalla, Porissa ja Jyväskylässä asuessaan seuranäytelmien esityksiä.
Ordino

Ordino on yksi Andorran seitsemästä kunnasta ja sen pääkylä. Kunta sijaitsee maan pohjoisosassa. Kunnan pinta-ala on 89 neliökilometriä ja asukasluku arviolta 4 675 vuonna 2017.
Ilmasto.
Ordinon kylässä on Köppenin ilmastoluokituksen mukaan lauhkea meri-ilmasto. Vuoden keskilämpötila on noin 8 °C ja keskimääräinen sademäärä 1 040 millimetriä. Heinäkuu on lämpimin kuukausi. Silloin vuorokauden keskilämpötila on noin 16 °C. Viilein kuukausi on tammikuu, jolloin keskilämpötila on noin 1 °C. Sateisin kuukausi on toukokuu, jolloin sataa keskimäärin noin 110 millimetriä. Tammikuu puolestaan on kuivin kuukausi. Silloin keskimääräinen sadanta on 66 millimetriä.
Politiikka.
Ordinon kunnassa toimii oma paikallishallinto (Comú), jolla on suhteellisen laajat valtaoikeudet luonnonvarojen käytöstä päättämisestä aluesuunnitteluun ja julkisten palveluiden järjestämiseen. Hallinnon jäsenet valitaan neljän vuoden välein vaaleilla, ja eniten ääniä saanut puolue saa puolet paikoista. Loput paikat jaetaan saatujen äänien mukaan eniten ääniä saanut puolue mukaan lukien. Suurimmalla puolueella on näin ollen aina enemmistö hallinnossa.
APOEL FC

 
APOEL FC () on kyproslainen jalkapalloseura, jonka kotipaikka on Nikosia. Se on osa vuonna 1926 perustettua urheiluseuraa, jonka lajeihin kuuluvat myös muun muassa lentopallo ja koripallo.
APOEL on Kyproksen menestynein seura. Se on voittanut 20 liigamestaruutta ja 19 cup-mestaruutta. Euroopan kentillä sen suurimmat saavutukset ovat pääsy lohkovaiheeseen Mestarien liigassa kaudella 2009–2010 ja puolivälieriin kaudella 2011–2012 sekä eteneminen toiselle kierrokselle UEFA Cupissa kaudella 2008–2009. Kaudella 1973–74 APOEL pelasi viimeisenä kyproslaisena seurana Kreikan pääsarjassa.
APOEL:n kotikenttä on GSP Stadion.
Sant Julià de Lòria

Sant Julià de Lòria on yksi Andorran seitsemästä kunnasta ja sen pääkylä. Kunta sijaitsee maan eteläosassa. Kunnan pinta-ala on 60 neliökilometriä ja asukasluku oli arviolta 9 001 vuonna 2017.
Ilmasto.
Sant Julià de Lòrian kylässä on Köppenin ilmastoluokituksen mukaan lauhkea meri-ilmasto. Vuoden keskilämpötila on noin 10 °C ja keskimääräinen sademäärä 900 millimetriä. Heinäkuu on lämpimin kuukausi. Silloin vuorokauden keskilämpötila on noin 18 °C. Viilein kuukausi on tammikuu, jolloin keskilämpötila on noin 2 °C. Sateisin kuukausi on toukokuu, jolloin sataa keskimäärin noin 100 millimetriä. Tammikuu puolestaan on kuivin kuukausi. Silloin keskimääräinen sadanta on 51 millimetriä.
Politiikka.
Sant Julià de Lòrian kunnassa toimii oma paikallishallinto (Comú), jolla on suhteellisen laajat valtaoikeudet luonnonvarojen käytöstä päättämisestä aluesuunnitteluun ja julkisten palveluiden järjestämiseen. Hallinnon jäsenet valitaan neljän vuoden välein vaaleilla, ja eniten ääniä saanut puolue saa puolet paikoista. Loput paikat jaetaan saatujen äänien mukaan eniten ääniä saanut puolue mukaan lukien. Suurimmalla puolueella on näin ollen aina enemmistö hallinnossa.
Eriokromimusta T

Eriokromimusta T eli ERIO T (C20H12N3O7SNa) on atsoväriaine ja yksi yleisimmin käytetyistä kompleksometrisistä indikaattoreista. Yhdistettä käytetään indikaattorina metalli-ionien kompleksometrisessä titrauksessa, erityisesti veden kovuuden määrittämisessä.
Käyttö.
Kompleksometrinen titraus perustuu kompleksien muodostumiseen ja hajoamiseen. Eriokromimusta T muodostaa kompleksin metallien kanssa kahdella fenolisella ryhmällään ja sulfoniryhmällä.
Eriokromimusta T:tä käytetään erityisesti indikaattorina määritettäessä veden kovuutta aiheuttavia kalsium- ja magnesiumioneja. Tutkittavan liuoksen pH asetetaan arvoon 10 ammoniakkipuskuriliuoksen avulla. Liuokseen lisätään indikaattoria, jonka väri muuttuu punaiseksi, koska kalsium- ja magnesiumionit muodostavat sen kanssa värikkään kompleksin. Liuos titrataan EDTA:lla eli etyleenidiamiinitetraetikkahapolla, joka muodostaa pysyvämmän kompleksin ionien kanssa. Tällöin eriokromimusta T:n väri muuttuu siniseksi. Kun sininen väri jää pysyväksi, on loppupiste saavutettu. Ionien pitoisuus voidaan laskea kuluneen EDTA:n määrän perusteella.
Eriokromimusta T:tä käytetään myös tutkittaessa muun muassa sinkki- ja lyijypitoisuuksia. Sinkkiä titrattaessa alumiini naamioidaan ammoniumsitraatin avulla, jotta se ei häiritsisi titrausta. Lyijy erotetaan mineraaleistaan käyttämällä natriumdietyyliditiokarbamaatin trikloorimetaaniliuosta.
Terveysvaikutukset.
Eriokromimusta T luokitellaan ärsyttäväksi yhdisteeksi. Aineen pölyt aiheuttavat oireita muun muassa silmissä. Tutkimuksissa on havaittu, että Eriokromi T vaikeuttaa endoteelisolujen kasvua.
Katkarapukala

Katkarapukala ("Aeoliscus strigatus") on meressä elävä kala, joka viettää pitkiä aikoja pää alaspäin.
Ulkonäkö ja koko.
Katkarapukala kasvaa 15 cm pitkäksi. Sen väritys vaihtelee elinympäristön mukaan: hiekkapohjalla kala on vaalea ja siinä on selvä musta juova suusta pyrstöön, meriruohon seassa sävy on vihertävä, ja juova on epämääräinen. 
Levinneisyys ja elintavat.
Katkarapukalaa tavataan Intian valtamerellä ja Tyynenmeren länsiosassa, tyypillisesti 1-20 metrin syvyydessä. Se elää parvina joko merisiilien piikkien joukossa tai haarovien kivikorallien seassa. Se syö eläinplanktonista pieniä äyriäisiä.
Kalaa pidetään joskus pieninä parvina meriakvaarioissa. Se ei sovi nopeasti uivien kalojen joukkoon, ja tarvitsee elävää ruokaa kuten kidusjalkaisia.
Eemeli Jaakkola

Kustaa Eemeli (Emil) Jaakkola (29. toukokuuta 1882 Ypäjä – 3. maaliskuuta 1936 Ypäjä) oli suomalainen toimittaja, kirjailija ja suomentaja. 
Jaakkola toimi myös suomentajana, ja hän kirjoitti lisäksi lehtiin. Jaakkola suomensi unkarin kielestä Ferenc Molnárin romaanin "Parooni".
Jaakkolan vanhemmat olivat maanviljelijä Kustaa Fredrik Jaakkola ja Johanna Konkka. Hän pääsi ylioppilaaksi Turun klassillisesta lyseosta vuonna 1903 ja opiskeli sitten muutamia vuosia Helsingin yliopistossa etupäässä Suomen sukukieliä, etenkin unkarinkieltä. Jaakkola teki kaksi opintomatkaa Unkariin. Hän kirjoitti lukuisia romaaneja ja näytelmiä.
Jaakkola esikoisteos, seikkailuromaani "Kolme karoliinia", kertoi ruotsalaisten ja suomalaisten karoliinien v aiheista vuonna 1711 Venäjän–Turkin sodassa sen jälkeen, kun Ruotsin kuningas Kaarle XII oli pienen karoliinijoukon kanssa päässyt pakenemaan Turkin alueelle vuonna 1709 Poltavassa kärsityn tappion jälkeen.
Muissa teoksissaan Jaakkola kertoi lapsuus- ja nuoruusmuistoistaan Ypäjältä ("Maaelämän sulot") sekä kokemuksistaan Suomen sisällissodasta ("Vapaussodan kuormarengit"). Jaakkola oli sodan aikana valkoisten joukoissa aluksi Porin rintamalla hevosrenkinä ja sittemmin Vaasaan perustetun senaatin ja päämajan tiedotuslehden toimittajana. Viimeisessä romaanissaan "Neljän vuosisadan sukutalo" Jaakkola kuvasi kotitalonsa Ypäjän Perttulan kylässä sijainneen Jaakkolan (romaanissa Sipilän talo) talon ja sen asukkaiden vaiheita. Jaakkola esiintyy itse romaanin lopulla Heikki Sipilä -nimisenä henkilönä.
Eemeli Jaakkola kuoli 53-vuotiaana syntymäkodissaan Perttulan Jaakkolassa Ypäjällä maaliskuussa 1936.
Vaeltajapuhdistaja

Vaeltajapuhdistaja ("Diproctacanthus xanthurus") on koralliriutoilla elävä pieni, pitkulainen kala.
Ulkonäkö ja koko.
Vaeltajapuhdistaja kasvaa noin 10 cm pitkäksi. Sen vartalossa on kaksi mustaa raita kyljessä ja selkäevän tyvessä. Yläosa on sinisävyinen, vatsapuoli kellertävä. Pyrstö on kirkkaan keltainen.
Levinneisyys ja elintavat.
Vaeltajapuhdistajia tavataan Tyynenmeren keski- ja länsiosissa. Ne elävät koralliriutoilla ja matalissa laguuneissa. Nuoret yksilöt nyppivät ulkoloisia muista kaloista, aikuiset kalat elävät parvissa ja syövät lähinnä korallien polyyppejä.
Kalalaji on saanut nimensä nuorten yksilöiden elintapojen mukaan. Sitä pidetään joskus meriakvaariossa; riutta-akvaarioon se ei sovi, koska se syö korallien polyyppejä ja näykkii simpukoita.
Ahaa-elämys

Ahaa-elämys on hahmopsykologian piirissä syntynyt käsite, jolla kuvataan äkillistä oivallusta esimerkiksi ongelmanratkaisun yhteydessä. Käsitteen loi alkujaan saksalainen psykologi Karl Bühler, joka tutki 1900-luvun alussa ajattelumalleja. 
Ilmiöstä käytetään usein myös nimitystä "Heureka". Sarjakuvissa vastaavaa oivallusta edustaa hahmon pään päälle syttyvä hehkulamppu.
Puhdistaja

Puhdistaja ("Labroides dimidiatus") on koralliuriutoilla elävä pieni, pitkulainen huulikalojen heimon kala. 
Ulkonäkö ja koko.
Puhdistaja kasvaa noin 14 cm pitkäksi. Sen kyljessä on musta, pyrstöä kohti levenevä raita. Yläosa ja evät ovat sinisävyiset, vatsapuoli kellertävä. 
Levinneisyys ja elintavat.
Puhdistajia tavataan Indopasifiselta merialueelta. Ne elävät koralliriutoilla ja matalissa laguuneissa. Ne nyppivät ulkoloisia ja kuollutta ihoa muista kaloista ja pysyttelevät tietyillä paikoilla, joihin isot kalat osaavat palata puhdistettaviksi.
Puhdistajan havaittiin 2010-luvun lopulla voivan tunnistaa itsensä peilikuvastaan.
Werner Kuusikko

Anders Werner Kuusikko (3. toukokuuta 1903 Haaparanta, Ruotsi – 3. lokakuuta 1938 Neuvosto-Karjala) oli suomalainen kirjailija ja toimittaja, joka käytti toimittajana myös nimimerkkiä Venni Kuusio. 
Werner Kuusikon vanhemmat olivat suomalaisia. Isä Antti Granlund toimi räätälinä Tornionjoen molemmilla puolilla kunnes hän lasten kasvun ja kouluun menon myötä asettui Suomen puolelle. Antti Granlund toimi Tornion työväenyhdistyksessä ja kuului Tornion työväenneuvostoon vuonna 1917. Hänet vangittiin keväällä 1918 ja hän sai lyhyen vankeustuomion. Perhe muutti 1920-luvulla Kemiin. 
Werner kirjoitti 22-vuotiaana Aavasaksalla-nimisen ensimmäisen näytelmänsä. Sitä seurasi Huomenkellot, jota pidetään työväenkirjallisuuden kannalta hänen arvokkaimpana teoksenaan. Sen kustantaja on sosiaalidemokraattien omistama Oulun läänin Työväen Kirjateollisuus oy, joka aloitti 1918 lakkautetun "Kansan Tahdon" julkaisemisen uudelleen vuonna 1919 nimellä "Pohjan Kansa". Viranomaisten julkaisukieltojen takia lehti ilmestyi myöhemmin muun muassa nimellä "Pohjan Voima" 1924–1930. Kun lehden vastaava toimittaja sai vankeustuomion keväällä 1930, joutui Werner ottamaan hänen tehtävänsä. Lehti lakkautettiin jo kesäkuussa 1930. Vernerin poliittisia runoja julkaistiin Pohjan Voimassa vuodesta 1927 alkaen nimimerkillä Venni Kuusio.
Oulun läänin Työväen Kirjateollisuus lähti vuonna 1926 kilpailemaan Revontulet-nimisellä lehdellä viikkolehtirintamalla. Werner toimitti tätä Pohjan Voiman sivujulkaisua vuodesta 1928. Revontulet oli merkittävä tulonlähde lehtiyhtiölle, ja se piti myös hengissä Pohjan Voimaa. Myös Revontulet lakkautettiin 1930, vaikka sen sisältö ei juurikaan eronnut vastaavista porvarillisista kilpailijoistaan. Lehti julkaisi rakkaus-, jännitys- ja rikoskertomuksia, pakinoita, runoja ja jatkokertomuksia. Revontulten merkittävintä antia ovat kuitenkin sen päätoimittajan kirjalliset pikkutyöt, lähinnä lyriikkaa mutta myös jonkin verran proosaa. Revontulten jälkeen Werner ystävineen halusi perustaa uuden lukemistolehden, mutta se ei saanut julkaisulupaa.
Työttömyydestä kärsivä sosiaalidemokraatti Werner meni Neuvosto-Karjalaan. Hän kirjoitti alkuvuosina ahkerasti kotiinsa kirjeitä. Vuonna 1933 Wenne kirjoittaa: ”Työ täällä radiossa käy entistä latuaan. Nyt minulla on sellainen paikka, josta sielläkin usein haaveilin. Saan palkkaa siitä, että yksinomaan kirjoittelen – mitään muuta ei tehtäviini kuulu. …. Teatteri harjoittelee muun ohessa parhaillaan minunkin kahta 1-näytöksistä näytelmääni, ”Tulivuori” ja ”Uittokämpällä”. Kaikki näytti olevan hyvin.
Stalinin puhdistukset koituivat Wernerin kohtaloksi, joka oli vuosikymmeniä tuntematon perheellekin. Kirjeiden tulo loppui 1933. Eila Lahti-Argutinan mukaan Werner toimi Karjalan radiokomiteassa vuosina 1933–1934 ja myöhemmin Karhumäen piirissä Tshelmuzhissa metsätyöläisenä.
Neuvostoliiton arkistojen avauduttua on selvinnyt, että Werner pidätettiin kesäkuussa 1938 ja asetettiin syytteeseen vakoilijana, tuomittiin kuolemaan syyskuussa ja teloitettiin ampumalla 3. lokakuuta 1938. Hautapaikka on Petroskoin ympäristössä. Vernerin maine palautettiin Petroskoissa 7. toukokuuta 1989.
Lähteet.
Viitteet.
H-luokka (hävittäjä)

H-luokka oli Britannian kuninkaallisen laivaston hävittäjäluokka, jonka muodostivat vuoden 1934 laivasto-ohjelman hävittäjät. Alukset olivat toisinto G-luokasta. Niiden rakentaminen aloitettiin 1935 ja ne otettiin palvelukseen vuodenvaihteessa 1936-1937.
Aseistus.
Alusten pääaseistuksena olivat QF 4,7 tuuman 45 kaliiperin Mk IX -tykit, joiden korotuskulman kasvattamiseen oli löydetty parempi ratkaisu. Tykeille saatiin sama korotuskulma kuin aiemmin, mutta kanteen ei tarvinnut tehdä muutoksia ylimpiä korotuskulmia varten.
Suunnittelussa tapahtuneet parannukset sekä lisääntynyt hitsaus alusta rakennettaessa pienensi uppoumaa noin 50 tonnia edeltäneeseen G-luokkaan verrattuna. "HMS Herossa" ja "HMS Herewardissa" testattiin uutta siltarakennetta, joka tuli olemaan käytössä I-luokasta vuoden 1944 Battle-luokkaan. Uusi siltarakenne oli tarpeen, koska "Herewardissa" kokeiltiin uutta 4,7 tuuman tykkiä kaksiputkisena CP Mk XIX -asennuksena, jota tultiin käyttämään Tribal-luokassa sekä J-, K- ja N-luokissa. Tornin ollessa 13 tuumaa korkeampi kuin aiempi tuli tarve korottaa ruorihuonetta näkyvyyden säilyttämiseksi.
Voimanlähde.
Luokan aluksiin asennettiin kolme kolmirumpuista Admiralty-kattilaa, joihin kytkettiin kaksivaiheiset Parsonsin turbiinit. "HMS Hyperioniin" asennettiin yksi Johnson-tyyppinen kattila, joka oli sekä pienempi että tehokkaampi kuin Admiralty-kattilat.
Laivueen johtaja.
Kuninkaallisen laivaston perinteiden mukaisesti kuhunkin luokkaan rakennettiin myös laivueenjohtaja, joka oli hieman suurempi ja paremmilla viesti- ja johtamisjärjestelmillä varustettu. H-luokan laivueenjohtajana oli "HMS Hardy".
Argentiinan laivaston alukset.
Argentiinan laivasto tilasi Britanniasta seitsemän Buenos Aires -luokan alusta, jotka luovutettiin tilaajalle 1938. Alukset valmistuivat Vickers Armstrongin, Cammell Lairdin ja John Brownin telakoilta.
Brasilian laivaston alukset.
Brasilia tilasi 1938 Britannialta kuusi Jarua-luokan alusta. Alukset valmistuivat sodan alla ja Britannia siirsi ne omaan käyttöönsä liittäen ne Havant-luokkana Kuninkaalliseen laivastoon, jossa ne rinnastettiin H-luokkaan.
Alusten siirron jälkeen maalle jäi ainoastaan yksi palveluskelpoinen hävittäjä, joka oli jo yli-ikäinen Britanniasta hankittu Porpoise-luokan "Maranhão" ja lisäksi kolme valmisteilla ollutta Marcilio Dias -luokan alusta olivat saattajiksi sopimattomia. Brasilia päätti tilata korvaavat hävittäjänsä Ihla das Cobrasin telakalla Rio de Janeirosta, jolta tilattiin Acre-luokka. Acre-luokan alukset pohjautuivat Britanniasta saatuihin H-luokan piirustuksiin, mutta varustus tuli pääosin Yhdysvalloista esimerkiksi pääaseet olivat Behtlehemin valmistamia viiden tuuman tykkejä.
Otto Oinonen

Otto Oinonen (; 27. marraskuuta 1898 Pielisjärvi – 11. syyskuuta 1937 Petroskoi) oli suomalainen Neuvostoliittoon muuttanut toimittaja ja kirjailija.
Oinonen syntyi maanviljelijäperheeseen. Hän työskenteli maa- ja metsätöissä sekä uittomiehenä. Talvella 1918 hän siirtyi Venäjälle rakentamaan Muurmannin rataa. Vuosina 1920–1922 hän opiskeli Pietarin punaupseerikoulussa.
Vuonna 1923 Oinonen palasi Suomeen, jossa hänet tuomittiin vuodeksi vankeuteen syytettynä vallankaappauksen valmistelusta. Vapauduttuaan hän asui vuosina 1924–1925 Neuvosto-Karjalassa. Vuonna 1925 Oinonen muutti jälleen Suomeen, jossa hän toimi Työväenjärjestöjen tiedonantajan toimittajana ja työläiskirjailijaliiton sihteerinä. Näinä vuosina hän käänsi suomeksi Lidija Seifullinan, Fjodor Gladkovin ja Veniamin Kaverinin teoksia. Vuonna 1929 ilmestyi Oinosen romaani "Tienhaarassa".
Vuonna 1930 Oinonen pidätettiin uudelleen ja hänet tuomittiin viideksi vuodeksi Sukevan vankilaan. Vuonna 1934 hän pakeni ja muutti Neuvostoliittoon. Vuonna 1935 Oinonen toimi Rintama-kirjallisuuslehden toimittajana. Hän julkaisi teatteriarvosteluja sekä katkelmia romaanista "Professori Popovin juttu" ja vankilaelämää käsittelevästä muistelmateoksesta "Kahleissa ja karkurina".
Oinonen pidätettiin heinäkuussa 1937, tuomittiin kuolemaan syytettynä vakoilusta ja vastavallankumouksellisesta toiminnasta ja ammuttiin Petroskoin lähellä. Hänen maineensa palautettiin vuonna 1963.
Paikallishallinto (Venäjä)

Paikallinen itsehallinto on Venäjän federaation liittovaltiosubjekteissa (esim. alueet, tasavallat) järjestetty kaksitasoisena. Nykyinen kunnallishallinto ja sen yksiköt luotiin kunnallishallintouudistuksessa 2006.
Paikallishallinnon tasot.
Ensimmäisen eli alemman tason yksiköitä ovat kunnat (). Suuremmat, ylemmän eli toisen tason yksiköt, piirit eli kunnallispiirit () muodostuvat yleensä useista kunnista. Kunnallispiirien rinnalla toisen tason yksiköitä ovat kaupunkipiirikunnat ().
Kunnat.
Kuntia on kahta tyyppiä, maalaiskuntia () ja kaupunkikuntia (). Kaupunkikunnan keskuksena on joko kaupunki ("gorod") tai kaupunkimainen taajama (). Väestötilastoissa kuntien asukkaat ryhmitellään kaupunkilaisiin ja maaseudun asukkaisiin; kaupunkien ja kaupunkimaisten taajamien asukkaat lasketaan tällöin kaupunkilaisiksi. Maalaiskunnissa ei ole usein ole kaupunkimaista asutusta, ja niiden keskuksena on joko maaseututaajama () tai kylä ("selo", "derevnja"). Kuntien keskustaajamat on merkitty esimerkiksi väestötilastoihin ("raionnyi tsentr").
Järjestelmän poikkeuksia.
Järjestelmästä on muunnelmia Venäjän eri federaatiosubjekteissa ja esimerkiksi suurten kaupunkien kohdalla. Esimerkiksi Sverdlovskin alue on jaettu ensin alueen viiteen hallintopiiriin (), joihin alueen lukuisat piirit ja kaupunkipiirikunnat muutamaa alueelle suoraan alisteista poikkeusta lukuun ottamatta sijoittuvat.
Suurissa liittovaltiokaupungeissa (Moskova, Pietari) on oma paikallishallintohierarkiansa.
HMS Hasty (H24)

HMS Hasty (viirinumero H24) oli Britannian kuninkaallisen laivaston H-luokan hävittäjä toisessa maailmansodassa.
Valmistus.
Alus tilattiin Dumbartonista Willian Denny, Brothers and Companyltä, missä köli laskettiin 15. huhtikuuta 1935. Alus laskettiin vesille 5. toukokuuta 1936 ja otettiin palvelukseen 11. marraskuuta.
Palvelus.
Palvelukseen otettaessa alus liitettiin H-luokasta muodostettuun Välimeren laivaston 2. hävittäjälaivueeseen, jossa se oli edelleen toisen maailmansodan alkaessa.
Sodan alussa laivue määrättiin Etelä-Atlantille, kunnes ne palasivat vuoden 1940 alussa takaisin Norjan operaatioihin. Alus oli huollettavana telakalla toisen Narvikin taistelun aikana. "Hasty" ja laivueen jäljellä olevat alukset "HMS Havock", "HMS Hereward", "HMS Hero", "HMS Hostile" ja "HMS Hyperion" palasivat toukokuussa 1940 Välimerelle.
Heinäkuussa 1940 alus osallistui Calabrian taisteluun sekä Spadan taisteluun. Alus suojasi 17. syyskuuta lentotukialus "HMS Illustriousia", kun sen lentokoneet upottivat Italian laivaston hävittäjät "Borean" ja "Aquilonen" sekä rahtialukset "Gloria Stellan" (5 490 grt) ja "Maria Eugenian" (4 702 grt) Benghazin satamassa. Alus osallistui 8. lokakuuta operaatio MB6:een.
Alus otti osaa maaliskuussa 1941 Matapanin taisteluun ja huhtikuussa 1941 Kreetan evakuointiin. Alus upotti 23. joulukuuta Sollumista pohjoiseen syvyyspommein "HMS Hotspurin" kanssa Saksan laivaston sukellusveneen "U-79:n" (}). 
Saksan laivaston E-vene "S-55:n" laukaisema torpedo osui alukseen, kun se suojasi 14. kesäkuuta 1942 operaatio Vigorousin saattuetta Aleksandriasta Maltalle. Seuraavana päivänä "Hotspur" upotti aluksen torpedolla.
Päälliköt.
Aluksen päälliköinä olivat:
Eero Havas

Eero Oskari Havas (sukunimi vuoteen 1906 "Örling"; 18. lokakuuta 1899 Lempäälä – 26. helmikuuta 1968 Tampere) oli suomalainen kansakoulunopettaja ja runoilija.
Havaksen vanhemmat olivat Lempäälän Lempoisten kansakoulun opettajat Oskari Havas (1858–1935) ja Augusta Böhling. Eero oli kolmas perheen kahdeksasta lapsesta. Hän kävi kahdeksan luokkaa oppikoulua Tampereella. Havas oli mukana valkoisten puolella Suomen sisällissodassa ja osallistui myös Pohjan Poikain Viron-retkeen ja Aunuksen sotaretkeen. Havas opiskeli sitten Jyväskylän seminaarissa ja valmistui kansakoulunopettajaksi 1928.
Havas toimi Ruoveden Pekkalan kylän kansakoulun opettajana 1927–1954. Vuonna 1929 hän meni naimisiin opettaja Ilma Salon kanssa. Havas kuului Ruoveden kunnanvaltuustoon 1937–1951. Hän oli myös kirkkovaltuuston jäsen ja Pekkalan meijerin isännöitsijä. 
Havas muutti vaimonsa kuoltua 1954 Alastarolle, jossa hän oli yhteiskoulun opettajana 1956–1965. Hän meni myös uusiin naimisiin Laina Maria Soinin kanssa.
Jatkosodassa kaatunut kirkkoherra ja kansanedustaja Väinö Havas oli Eero Havaksen vanhempi veli. Hänen sisarensa Aili Havas oli lähetystyöntekijä ja velipuoli Eino Havas Kotkan poliisimestari.
Kurikka (täsmennyssivu)

Kurikka tarkoittaa seuraavia:
Henkilöitä.
Kurikka on seuraavien suomalaisten henkilöiden sukunimi:
Katso myös.
Aihepiiriin liittyvät myös seuraavat:
Bootlegs &amp; B-Sides

Bootlegs &amp; B-Sides tarkoittaa seuraavia asioita:
From Mars to Sirius

From Mars to Sirius on ranskalaisen death metal -yhtye Gojiran kolmas studioalbumi, joka julkaistiin 27. syyskuuta 2005.
Albumi nousi Ranskan albumilistan sijalle 44, ja pysyi listalla yhteensä kolme viikkoa.
Bootlegs &amp; B-Sides (Ice Cube)

Bootlegs &amp; B-Sides on rap-artisti Ice Cuben kokoelma-albumi, joka julkaistiin vuonna 1997 Priority Recordsin kautta.
Singlet.
""Check Yo Self (Remix)"'
""What Can I Do? (Remix)"'
Terra Incognita (Gojiran albumi)

Terra Incognita on ranskalaisen death metal -yhtye Gojiran esikoisalbumi. Se julkaistiin vuonna 2001. Albumin nimi on latinaa ja tarkoittaa tuntematonta maata.
Kappaleet.
Bonuskappaleet
Marcus Gavius Maximus

Marcus Gavius Maximus (k. 156 tai 157) oli roomalainen pretoriaanikaartin prefekti, joka palveli keisari Antoninus Piusta. Hänet nimitettiin virkaansa joko keisari Hadrianuksen kauden lopulla tai Antoninus Piuksen kauden alussa noin vuonna 138–139. 
Maximus oli kotoisin Firmumin kaupungista Pohjois-Italiasta. Hän oli aikaisemmin ollut noin 10 vuotta Mauretania Tingitanan provinssin maaherrana (prokuraattori) ja tämän jälkeen Asian maaherrana. Siellä Maximus luultavasti tutustui Antoninukseen, joka myöhemmin nimitti hänet pretoriaaniprefektiksi. Maximusta on sanottu ankaraksi mieheksi, mutta hän oli kuitenkin pätevä ja hänen vastuullaan oli valtakunnan sotien johtaminen. Maximus oli virassaan noin 20 vuotta eli suhteellisen pitkään ja kuoli vuonna 156 tai 157.
Kevin Ford

Kevin Anthony Ford (s. 7. heinäkuuta 1960 Portland, Indiana) on eläkkeellä oleva Yhdysvaltain ilmavoimien eversti ja nykyinen NASAn astronautti. Hän on naimisissa ja hänellä on kaksi lasta. Fordilla on yli 4 000 lentotuntia ja hänellä on FAAn lentokoneiden, helikopterien ja purjelentokoneiden kaupallinen lentolupakirja. Fordilla on koelentäjän koulutus ja hän on toiminut muun muassa F-16:n koelentäjänä. 
Ford suoritti alemman korkeakoulututkinnon Notre Damen yliopistossa vuonna 1982 pääaineenaan lentotekniikka, ylemmän korkeakoulutukinnon kansainvälisistä suhteista Troy State Universityssa vuonna 1989, ylemmän korkeakoulututkinnon lentotekniikassa Floridan yliopistossa vuonna 1994 ja avaruustekniikan tohtorintutkinnon Air Force Institute of Technologyssa vuonna 1997. Lisäksi hänellä on tutkintoja ilmasotakouluista.
Ford valittiin NASAn astronauttikoulutukseen heinäkuussa 2000. NASAssa hän on työskennellyt muun muassa Kansainvälisen avaruusaseman ja useiden avaruussukkulalentojen miehistön ja lennonjohdon yhteyshenkilönä (CAPCOM). Hän toimi myös operaatiojohtajana Kosmonauttien koulutuskeskus Juri Gagarinissa Tähtikaupungissa, Venäjällä tammikuusta 2004 tammikuuhun 2005. Ford jäi eläkkeelle ilmavoimista everstin arvoisena kesäkuussa 2008. 15. heinäkuuta 2008 hänet nimitettiin 29. elokuuta 2009 laukaistun avaruussukkulalento STS-128:n pilotiksi. 
23. lokakuuta 2012 hänet laukaistiin Sojuz TMA-06M -avaruusaluksella toiselle avaruuslennolleen. Hän osallistuu Kansainvälisen avaruusaseman pitkäkestoisen Retkikunta 33:n miehistöön lentoinsinöörinä ja sitä seuraavan Retkikunta 34:n komentajana. Hän palasi maahan maaliskuussa 2013.
Peukaloistapakulo

Peukaloistapakulo ("Scytalopus latebricola") on Etelä-Amerikan luoteisosassa elävä varpuslintu. Peukaloistapakulo splitattiin neljäksi lajiksi vuonna 2005: "S. latebricola", venezuelantapakulo ("S. caracae"), meridantapakulo ("S. meridanus") ja ecuadorintapakulo ("S. spillmanni").
Esiintyminen.
Peukaloistapakulot elävät Kolumbiassa ja Venezuelassa noin 3 900 neliökilometrin alalla.
Elinympäristö.
Laji elää vuoristometsien alikasvoksessa.
Daz Dillinger

Delmar Drew Arnaud (s. 25. toukokuuta 1973 Long Beach Los Angeles Kalifornia), tunnetaan paremmin taiteilijanimellään Daz Dillinger (tai yksinkertaisemmin Daz, ennen Dat Nigga Daz) on yhdysvaltalainen hip hop -artisti ja tuottaja. Hän kuuluu Tha Dogg Pound -hip hop duoon Kuruptin kanssa. Arnaud on rap-artisti Snoop Doggin serkku.
Quintus Lollius Urbicus

Quintus Lollius Urbicus (k. vuoden 139 jälkeen) oli roomalainen poliitikko ja sotilas.
Urbicus oli kotoisin Numidiasta ja palveli legaattina kenraali Julius Severuksen alaisena toisessa juutalaissodassa vuosina 132–135. Sodan jälkeen hän toimi Germania Inferiorin provinssin maaherrana ja konsulina vuonna 138. Vuonna 139 Urbicus nimitettiin Britannian maaherraksi. Hän taisteli useita britannialaisia ja kaledonialaisia heimoja vastaan ja työnsi Rooman rajaa pohjoisemmaksi aina Etelä-Skotlantiin saakka missä hän rakennutti Antoninuksen vallin. Tämän jälkeen hän toimi Rooman kaupunginprefektinä.
Méridantapakulo

Méridantapakulo ("Scytalopus meridanus") on eteläamerikkalainen varpuslintu, joka kuvailtiin uudelleen vuonna 2005, jolloin peukaloistapakulo splitattiin neljäksi lajiksi. Lajin taksonomia on kuitenkin edelleen epäselvä.
Esiintyminen.
Méridantapakulot elävät Venezuelan Andeilla Méridan ja Táchiran ympäristössä noin 32 000 neliökilometrin laajuisella alueella.
Elinympäristö.
Laji elää vuoristometsien alikasvoksessa.
Venezuelantapakulo

Venezuelantapakulo ("Scytalopus caracae") on eteläamerikkalainen varpuslintu, joka kuvailtiin uudelleen vuonna 2005, jolloin peukaloistapakulo splitattiin neljäksi lajiksi.
Esiintyminen.
Venezuelantapakulot elävät Venezuelan rannikon vuoristoissa Araguasta Mirandaan ja Sucren länsiosassa (Cerro Turumiquire) noin 4 400 neliökilometrin laajuisella alueella.
Elinympäristö.
Laji elää vuoristometsien alikasvoksessa.